open-index/open-wikipedia-markdown huggingface dataset:
מרגרט מסקוטלנד

**מרגרט מסקוטלנד** (באנגלית: **Margaret of Scotland**, בנורדית עתיקה: **מרגרט אלכסדנרסדוטיר** - **Margrét Alexandersdóttir**, בנורווגית: **מרגרט אלכסנדרסדוטר** - **Margrete Alexandersdotter** - "מרגרט בת אלכסנדר"; 28 בפברואר 1261 - 9 באפריל 1283) הייתה המלכה הרעיה של אריק השני, מלך נורווגיה.

## ביוגרפיה
מרגרט נולדה ב-28 בפברואר 1261 בטירת וינדזור שבאנגליה, והייתה בתם של מלך סקוטלנד אלכסנדר השלישי ושל רעייתו הראשונה מרגרט מאנגליה. מרגרט הגיעה לנורווגיה בגיל 20 כדי להנשא לאריק השני בן ה-13 שהפך למלך נורווגיה ב-9 במאי 1280. חוזה הנישואין נחתם ברוקסבורו שבסקוטלנד ב-25 ביולי 1281 וכלל בין השאר את זכותם של צאצאי הזוג לרשת את כתר סקוטלנד, ואת הנדוניה של מרגרט שנקבעה ל-14,000 מארק. החתונה נערכה שנה לאחר מכן, ובה הוכתרה מרגרט למלכה.

הנישואין בין אריק למרגרט היו נישואים פוליטיים אופייניים, שהשיגו פיוס והורידו את המתח שבין שתי המדינות שנגרם כתוצאה מהסכם פרת' מ-1266, לפיו ויתרה נורווגיה לסקוטלנד על  האיים ההברידיים ועל האי מאן בתמורה לתשלום חד-פעמי של 4,000 מארק ותשלום שנתי של 100 מארק. ההסכם גם קבע שסקוטלנד תכיר בריבונות הנורווגית באיי אורקני ושטלנד.

מרגרט נפטרה בטונסברג בשנת 1283 זמן קצר לאחר שילדה את מרגרט, אשר נחשבה לזמן קצר כעוצרת ממלכת סקוטלנד בעקבות מותו של סבה, אלכסנדר השלישי ב-19 במרץ 1286.

ככל הנראה נפטרה מרגרט ב-9 באפריל 1283 (על פי ה"גסטה אנאליה") או ב-27 בפברואר או ב-28 בפברואר באותה שנה (על פי "דברי ימי לאנרקוסט").

מרגרט נקברה בקתדרלה של ברגן, אשר נהרסה בשנת 1531. אתר הקבורה, כיום בתחום מצודת ברגנהוס, מצוין בלוחית זיכרון.

קטגוריה:מלכות רעיות נורווגיות
קטגוריה:בית דאנקלד
קטגוריה:מלכות רעיות מהמאה ה-13
קטגוריה:ילידי 1261
קטגוריה:נפטרים ב-1283
עגור סיבירי

**עגור סיבירי** (שם מדעי: ***Grus leucogeranus***) הקרוי גם **עגור סיבירי לבן** או **עגור שלג** הוא מין בסוג עגור.

מין זה מתרבה ברוסיה הארקטית וברפובליקת סאחה-יקוטיה. העגור הסיבירי נודד למרחקים ארוכים. האוכלוסייה המזרחית חורפת בנהר היאנגצה ואגם פו-יאנג בסין, האוכלוסייה המרכזית נדדה בעבר לפארק הלאומי קאולדאו, אך אוכלוסייה זו נכחדה, והאוכלוסייה המערבית בפרידונקנאר ואספהאן באיראן. הוא מתרבה וחורף בביצות, שם הוא ניזון משורשים ופקעות של צמחים מימיים.

זהו עגור גדול ולבן, שיכול להגיע לאורך של 140 סנטימטרים ולמשקל של 10 קילוגרם. הבוגרים לבנים, חוץ ממסכה אדומה כהה הנמתחת מהמקור אל מאחורי העין. הרגליים הן בצבע צהוב איריס עד אדמדמות. קולו דמוי-חליל ומוזיקלי.

לפי הנתונים של איגוד השימור העולמי (IUCN) העגור הסיבירי נתון בסכנת הכחדה חמורה. הסיבה העיקרית לכך היא שאתר החריפה בסין, המחזיק ב-95% מאזור זה, נתון לשינויים הידרולוגיים, הנגרמים בעיקר על ידי סכר שלושת הנקיקים.

האוכלוסייה בסין מוערכת בכ-2,000 פרטים.

## קישורים חיצוניים

## הערות שוליים

קטגוריה:טקסונים שתוארו בידי פטר סימון פאלאס
סיבירי
קטגוריה:רוסיה: עופות
קטגוריה:בעלי חיים שתוארו ב-1773
אלכסנדר מסקוטלנד

**אלכסנדר מסקוטלנד** (באנגלית: **Alexander of Scotland**; 21 בינואר 1264 – 17 בינואר 1284) היה יורש העצר של סקוטלנד ובנם של אלכסנדר השלישי, מלך סקוטלנד ורעייתו מרגרט מאנגליה בתו של הנרי השלישי, מלך אנגליה.

## ביוגרפיה
אלכסנדר נולד בג'דבורג ונשא לאישה את מרגרט מפלנדרס, בתם של גי מדמפייר, רוזן פלנדרס. הנישואים נערכו ב-14 בנובמבר 1282 ברוקסבורג. לבני הזוג לא נולדו ילדים, בשל מותו של אלכסנדר בשנת 1284 בעת היותו במנזר לינדורס. אלכסנדר נקבר במנזר דנפרמליין - מקום הקבורה המסורתי של בית המלוכה הסקוטי. מרגרט מפלנדרס נפטרה בשנת 1331.

מותו של אלכסנדר החל משבר ירושה בסקוטלנד. אחיו הצעיר, דייוויד מסקוטלנד נפטר בשנת 1281, ולמלך אלכסנדר השלישי לא היו בנים נוספים. בעקבות מותו, כינס המלך את הפרלמנט הסקוטי על מנת שיכריזו כי מרגרט, העלמה מסקוטלנד, נכדתו של המלך, ובתה של מרגרט מסקוטלנד, שהייתה נשואה למלך נורווגיה, תהיה יורשת העצר. המלך נשא לאישה את יולנד דה דרה ב-1 בנובמבר 1285 בתקווה שיוולדו לו בנים בכורים, אולם לאחר מותו הפתאומי של המלך הפילה יולנד את תינוקה. מותו של אלכסנדר, והעדר יורש עצר הביא לכך שאדוארד הראשון, מלך אנגליה המליך את ג'ון דה באליול כמלך סקוטלנד וכך החלו מלחמות העצמאות של סקוטלנד בניסיון הסקוטים להשתחרר משלטון אנגליה.

## קישורים חיצוניים
* 

קטגוריה:בית דאנקלד
קטגוריה:ילידי 1264
קטגוריה:נפטרים ב-1284
ארתור הרברט, הרוזן הראשון מטורינגטון

**ארתור הרברט, ה[[רוזן]] הראשון מ[[טורינגטון]]** (באנגלית: **Arthur Herbert, 1st Earl of Torrington**) (1647 לערך – 14 באפריל 1716), בנו של שופט, אדוארד הרברט, היה פוליטיקאי ואדמירל בצי המלכותי הבריטי בסוף המאה ה-17 ובתחילת המאה ה-18.

## ביוגרפיה
הרברט נולד בערך בשנת 1647, ןהצטרף לצי המלכותי בשנת 1663. הוא שירת במלחמות ההולנדיות, ובתפקידי פיקוד שונים בים התיכון. זכה לקריירה מכובדת בצי ואף נפצע באחד הקרבות.

נאמנותו למלוכה, היחוס המשפחתי ותפקודו כמפקד בצי הקנו להרברט מקום של כבוד בחצר המלכות ואת חיבתו של המלך ג'יימס השני שמינה אותו לאדמירל. סרובו לתמוך בחוק המבחן הביא להדחתו מכל תפקידיו. הרברט פנה לנציגי ויליאם הנסיך מאורנג'. הוא הגיע להאג מחופש לחייל פשוט כדי להיפגש עם ויליאם ולמסור לו מכתב מאצילי אנגליה. ויליאם כהוקרה מינה אותו למפקד כוח הפלישה שלו במהלך המהפכה המהוללת שאירעה בשנת 1688, ואחרי כן זיכה אותו במשרת ראש צי הבית.

בתקופת שלטונם של ויליאם ומרי כמלכי אנגליה, שירת הרברט כלורד הראשון של הימיה, ומילא תפקיד מרכזי במלחמת תשע השנים בה פיקד על הכוחות האנגלים וההולנדים בקרבות על מפרץ בנטרי ועל החוף הסמוך (Beachy Head). נסיגתו מפני הכוחות הצרפתים עוררה זעם והביאה לעמדתו למשפט צבאי. הרברט זוכה במשפט, אך אחרי־כן לא שרת את המלוכה בתפקיד כלשהו. הרברט נישא פעמיים, אך לא זכה להביא ילדים לעולם ועם מותו, ב-14 באפריל 1716, באה לקיצה גם רוזנות טורינגטון.

## קישורים חיצוניים

קטגוריה:אדמירלים בריטים
קטגוריה:פוליטיקאים בריטים
קטגוריה:לורדי הים הראשונים וראשי מטה הצי
קטגוריה:ילידי 1647
קטגוריה:נפטרים ב-1716
אלכסנדר השני, מלך סקוטלנד

ממוזער|שמאל|אלכסנדר האביר. חותמו של אלכסנדר השני.
**אלכסנדר השני** (באנגלית: **Alexander II**, בגאלית סקוטית: **אלאקסאנדייר מק אואיליאם**- **Alaxandair mac Uilliam**, בגאלית מודרנית: **אלאסדייר מק אואיליים** - **Alasdair mac Uilleim**; 24 באוגוסט 1198 - 6 ביולי 1249) היה מלך סקוטלנד.

## קורות חיים
אלכסנדר השני היה בנו היחיד של ויליאם הראשון ושל ארמנגרד דה בומון. אלכסנדר נולד בהאדינגטון שבמזרח לות'יאן בשנת 1198. בביקורו באנגליה בשנת 1213 העניק לו ג'ון, מלך אנגליה תואר אבירות. לאחר מות אביו, ב-4 בדצמבר 1214 הפך אלכסנדר השני למלך סקוטלנד בפועל, וב-6 בדצמבר הוכתר על אבן הגורל במנזר סקון.

בראשית מלכותו מרדו נגדו השבטים הסקוטיים מקויליאם ומקהת'ס, אולם המרידה דוכאה זמן קצר לאחר שפרצה.

אלכסנדר השני תמך במאבק הבארונים האנגלים נגד ג'ון הראשון, ופלש לאנגליה בראש הצבא הסקוטי על מנת לסייע להם. הצבא הסקוטי הגיע עד נמל דובר בדרומה של אנגליה שם המתין לסיוע של הצבא הצרפתי. לאחר מותו של ג'ון הראשון שבו הצבאות לארצם, ובנו של ג'ון, הנרי השלישי חתם על הסכם שלום עם אלכסנדר (וכן נחתם הסכם שלום עם יורש העצר הצרפתי, לימים לואי השמיני, מלך צרפת).

על מנת לשפר את היחסים בין המדינות, ביוני 1121 נשא אלכסנדר לאישה את ג'ואן מאנגליה, אחותו של הנרי השלישי.

בשנת 1235 פרץ מרד נוסף נגד המלך בארגייל, אולם כוחות המלך דיכאו את המורדים במהרה.

באותה שנה פרצה מחלוקת גבולות בין אנגליה וסקוטלנד, ואלה הסדירו את המחלוקת בהסכם יורק משנת 1237, אשר הסדיר את הגבול בין המדינות וקבע כי הוא עובר בין סולווי פירת' במערב ושפך נהר טוויד במזרח.

ג'ואן נפטרה במרץ 1238 באסקס, וב-15 במאי 1239 נשא אלכסנדר לאישה את מארי דה קוסי, ונולד להם בשנת 1241 בנם היחיד - אלכסנדר השלישי, לימים מלך סקוטלנד.

בשנת 1243 ניסה הנרי מלך אנגליה לפלוש לסקוטלנד, אולם אלכסנדר מנע את הפלישה, והסכם שלום נחתם בין המדינות בניוקאסל. כמו כן ניסה אלכסנדר לקבל את השליטה על האיים המערביים (שהיו בשליטת נורווגיה), וניהל משא ומתן עם נורווגיה, ללא הצלחה. אלכסנדר ניסה לשכנע את אוון מקדוגל, בנו של דנקן לורד ארגייל לנתק את קשריו עם האקון הרביעי, מלך נורווגיה, אולם אוון דחה את דרישת אלכסנדר. אלכסנדר הפליג בראש צי סקוטלנד על מנת להכריח אותו לקבל את שליטת סקוטלנד, אולם חלה בדרכו, ונפטר באי קררה שב.

אלכסנדר נקבר במנזר מלרוז שברוקסבורגשייר.

## אזכורים בספרות
אלכסנדר השני מוזכר בספרה של ברברה ארסקיין "Child of the Phoenix" משנת 1992.

## קישורים חיצוניים

* 
* 
* 

קטגוריה:מלכי סקוטלנד
קטגוריה:בית דאנקלד
קטגוריה:ילידי 1198
קטגוריה:נפטרים ב-1249
אלרה

**אלרה** (באנגלית: **Elara**; ביוונית: **Ελάρα**) הוא אחד הירחים של צדק. אלרה הוא חלק מקבוצת הימליה של ירחי צדק; שבעה ירחים המקיפים את כוכב הלכת במרחק של 11 עד 13 מיליון קילומטר ובנטייה של 27.5°.

הוא התגלה על ידי צ'ארלס דילון פרין במצפה הכוכבים ליק ב-1905 ונקרא על שמה של אלרה מהמיתולוגיה היוונית, אימו של טיטיוס שנולד מזאוס. שם זה ניתן לו רק ב-1975, עד אז נקרא בפשטות "**Jupiter VII**" - הירח השביעי של צדק. בין 1955 עד שניתן לו שמו הרשמי, נקרא לעיתים "הרה" (Hera). 

בפברואר ומרץ 2007 חלפה הגשושית ניו הוריזונס במרחק של 8 מיליון ק"מ מאלרה, בדרכה לכוכב הלכת הננסי פלוטו וצילמה מספר צילומים.

## קישורים חיצוניים

* נתונים על אלרה, באתר נאס"א

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:ירחי צדק
מוזיאון המדע

**[[מוזיאון מדע, טכנולוגיה וטבע]]**  הוא מוזיאון שמוצגיו עוסקים בנושאי מדע וטכנולוגיה או מוצגים תוך הדגשה של נושאים אלה.

קטגוריה:מוזיאונים למדע
קארפו

**קארפו** (באנגלית: **Carpo**, ביוונית: **Καρπώ**) הוא אחד הירחים של צדק. 

קארפו התגלה בשנת 2003 על ידי קבוצה של אסטרונומים מאוניברסיטת הוואי, בראשותו של סקוט שפרד. שמו הקודם היה S/2003 J 20 או Jupiter XLVI, ואת השם קארפו קיבל בתחילת 2005, על שם האלה קארפו מהמיתולוגיה היוונית. 

קארפו אינו שייך לאף אחת מקבוצות הירחים של צדק (לדוגמה, הירחים הגליליאניים). נטיית המסלול שלו מוגבלת על ידי אפקט קוזאי (Kozai); אפקט זה גורם לשינוי תקופתי בנטייה והאקסצנטריות של המסלול: אם הנטייה גדולה מספיק, האקסצנטריות בתורה גדלה כך שהאפהליון ופריהליון של הירח מביאים אותו לקרבת הירחים הגליליאניים. 

הצפי הוא שבסופו של דבר הוא יתנגש באחד מהם, או שיעבור בקרבה שתגרום לו להזרק החוצה מהמערכת של צדק. תקופת הנקיפה של קארפו מוערכת בכ-6.8 מיליון שנים.

## קישורים חיצוניים

קטגוריה:ירחי צדק
אל-באהג'ה

**אל-באהג'ה** ("מחוז ההנאה") הוא האתר הקדוש ביותר לדת הבהאית, השוכן צפונית-מזרחית לעכו, בין בוסתן הגליל ממערב לכביש 4 ממזרח. המקום מהווה חלק מהמרכז הבהאי העולמי.

## היסטוריה
בשטח המתחם הקדוש שוכנים "מקדש בהאא אללה" בו שמורים שרידיו של מירזא חוסיין עלי נורי, נביא האמונה הבהאית וכותבם של כתביה הקדושים, שנודע לימים כבהאא אללה; ו"אחוזת אל-באהג'ה" בה התגורר בשנותיו האחרונות ובה מת בשנת 1892. האתר הוא אחד משני היעדים החשובים ביותר בישראל לעלייה לרגל בדת הבהאית.

שני המבנים מוקפים בגנים מטופחים ורחבי ידיים, והאתר ידוע בשם "המתחם הקדוש". "החצר הקדושה" (Haram-i Aqdas) היא חלקו של "המתחם הקדוש" הכולל את שני המבנים ואת הגנים הצמודים להם. בשנת 2008 הכריז ארגון אונסק"ו על המקום כאתר מורשת עולמית במסגרת הכרזתם של המקומות הבהאים הקדושים בחיפה ובגליל המערבי. בכניסה לגן שוכן מרכז מבקרים.

ב-19 בספטמבר 2008 פורסם כי המרכז הבהאי העולמי ירכוש מצה"ל את מחנה בן עמי, הגובל באל-באהג'ה, לאחר שזה יינטש. שטחו של המחנה היה 39 דונם, וסכום העסקה עמד על 39 מיליון ש"ח. צה"ל פינה את המחנה בחודש אוגוסט 2009 ולאחר מכן, הורחבה החומה של המתחם הבהאי, כך שבעשור השני של המאה ה-21, היא מקיפה גם את השטח שהתווסף לו.

### מקדש בהאא אללה
מקדש בהאא אללה הוא המקום הקדוש ביותר לבהאים, והוא מסמן את הקיבלה, שאליה הם פונים בעת תפילה. המקום מורכב מ"המקדש הפנימי" ומ"המקדש החיצוני". המקדש הפנימי הוא מבנה מקורה שבמרכזו גן עצים וסביבו שבילים מכוסים במרבדים. באחד מחדריו, המכונה "קודש הקודשים", שמורים שרידיו של בהאא אללה. בצמוד למקדש הפנימי שוכן "המקדש החיצוני", הכולל חצר קטנה שאליה מוליך שער, ומספר מדרגות המובילות אל המבנה השער של המקדש הפנימי.

שלושים שנה לאחר מותו של בהאא אללה, ב-1922, נתפס המקום בכוח על ידי בנו, מירזא מוחמד עלי, ותומכיו, במסגרת מאבק הירושה להנהגת הדת. מושל עכו מטעם המנדט הבריטי דרש את השבת מפתחות המבנה לרשותו, ואלה נמסרו לו בתחילת 1923. המושל העבירם לשוגי אפנדי, מנהיגה המוכר של הדת.

### אחוזת אל-באהג'ה
אחוזת אל-באהג'ה שוכנת בצמוד למקדש בהאא אללה, מצדו המזרחי. המבנה נבנה ב-1870 על ידי עודי חאמר, סוחר אמיד מעכו, במקום בו ניצב מבנה קודם קטן יותר. שטחו של המבנה הוא 740 מ"ר והוא שימש כבית הקיץ של בעליו. לאחר מותו של חאמר, הוא נקבר בסמוך למבנה, וב-1879 עזבה משפחתו את עכו בשל מגפה. היא השכירה את המבנה לבהאא אללה תמורת סכום כסף בלתי משמעותי, ומאוחר יותר הוא נרכש במטרה לשמש כמקום מגוריו של האחרון. אשתו השנייה של בהאא אללה וילדיה התגוררו במבנה. לאחר מותו של בהאא אללה ב-1892 הוחזק המבנה בידי מירזא מוחמד עלי, ובנובמבר 1929 רכש אותו שוגי אפנדי. שוגי אפנדי רכש את האדמות שסביב האתר, או החליפן בתמורה לאדמות אחרות שהיו בבעלות הבהאים, והרס את הבתים ששכנו בשטח. רעפיהם שימשו לסלילת השבילים בגנים, ובחומרי הבנייה נעשה שימוש כדי להקים קיר מגן מדרום לאחוזה.

## ראו גם
* המרכז הבהאי העולמי

## קישורים חיצוניים

* המקדש באתר העלייה לרגל של הדת הבהאית
* האחוזה באתר העלייה לרגל של הדת הבהאית
* Bahá'í Aesthetics of the Sacred
* הודעה מטעם אונסק"ו על צירוף המקומות הבהאיים הקדושים בחיפה ובגליל המערבי לרשימת אתרי המורשת העולמית
* פרסום של שירות החדשות הבהאי העולמי על הכרזת האתרים הבהאים כאתר מורשת עולמית
* אל-באהג'ה - גלריית תמונות

## הערות שוליים

קטגוריה:ישראל: מבני דת
קטגוריה:אתרי עלייה לרגל (בהאים)
קטגוריה:הבהאים בישראל
קטגוריה:עכו: מבני דת
קטגוריה:ישראל: גנים ופארקים
קטגוריה:ארץ ישראל: מאוזוליאומים
שותפות ביחד

**שותפות ביחד** (באנגלית: **Partnership 2Gether**, לשעבר **שותפות 2000** או **Partnership 2000**) היא יוזמה המקשרת בין 550 קהילות בכל העולם באמצעות 45 אזורי שותפות בישראל. תוכנית שותפות 2000 של הסוכנות היהודית הוקמה בשנת 1994 והיא מהווה דוגמה לשיתוף הפעולה המתמשך בין הסוכנות היהודית, הפדרציות היהודיות של צפון אמריקה (JFNA) ומגבית קרן היסוד.

כמאמץ מקומי בעל השפעה לאומית, כל שותפות במסגרת התוכנית מספקת את ההזדמנות לחיבור בין קהילות בישראל ומחוצה לה. בתוך כך נרקמות ומשגשגות גם מערכות יחסים בינאישיות, באמצעות תהליך קהילתי משותף. יותר מ-10,000 מתנדבים עובדים יחדיו מדי שנה, בוחנים נושאים בעלי חשיבות מעלים לדיון תגובות מהשטח, קובעים אבני דרך, מציבים יעדים ומגדירים תקציבים להשגתם. המעורבות ושיתוף הפעולה יוצרים הפריה ותרומה הדדית בעיקר בתחומים ערכיים קהילתיים וחינוכיים ומספקים קרקע פורייה לפיתוח כלכלי.

ממוזער|הענקת פרס ירושלים לאחדות ישראל לפרויקט ב-2024
היוזמה זכתה פעמיים בקטגוריית התפוצות של פרס ירושלים לאחדות ישראל: ב-2016, על פעילות מסגרת "בתי ספר תאומים" המקשרת בין בתי ספר בישראל ובתי ספר יהודיים בעולם, וב-2024, על פעילותה הכללית ותרומתה לקהילות בעוטף עזה בעקבות מלחמת חרבות ברזל.

## שותפות תל אביב - לוס אנג'לס
פועלת מאז שנת 1997 במסגרת הפרויקט, כיוזמה משותפת של הפדרציה היהודית של לוס אנג'לס, עיריית תל אביב-יפו והסוכנות היהודית. מטרת השותפות היא העמקת תחושת השייכות לעם היהודי וחיזוק הקשר בין הקהילה היהודית בלוס אנג'לס לתושבי תל אביב-יפו. הפעילות נעשית בתחומי החינוך, הבריאות והרווחה וכן בתחום התרבות, בו נעשה ניסיון לקשר בין תעשיית הסרטים ההוליוודית המבוססת לבין זירת הקולנוע המתפתחת בישראל, סדנאות כוריאוגרפיה "גשר – דיאלוג כוריאוגרפי" בשיתוף מרכז סוזן דלל ואוניברסיטת קליפורניה בלוס אנג'לס ובנוסף מפגשים בתחום האופרה בשיתוף עם האופרה הישראלית החדשה.

## שותפות קריית גת, לכיש ושפיר - שיקגו
בשנת 1996 פתחו הפדרציה היהודית של שיקגו, עיריית קריית גת והמועצות האזוריות לכיש ושפיר את השותפות ביניהן ביוזמת הסוכנות היהודית. השותפות מקיימת חילופי נוער וסטודנטים ומעודדת פיתוח של אזורים שונים במועצות האזוריות ובקריית גת. קבוצות תגלית משיקגו מגיעות במהלך הטיול לאזור השותפות ומבצעות יום התנדבות כחלק מהתוכנית החינוכית. סטודנטים מאזור שיקגו מגיעים לאזור השותפות מדי קיץ להדריך בקייטנות כיפיאדה בקריית גת. נוסף על כך, סטודנטים ובוגרים מתנדבים בקריית גת במספר פרויקטים שכוללים גינה קהילתית למעוטי יכולת ומרכזי הקליטה בעיר.

## שותפות זכרון יעקב - דרום פאלם ביץ'
בשנת 2016 פתחו הפדרציה היהודית של דרום פאלם ביץ', מועצה מקומית זכרון יעקב ביוזמת הסוכנות היהודית את השותפות. יש תוכניות עם הקהילה לסטודנטים, נשים ועוד. בנוסף יש את תוכנית בתי ספר תאומים. בנוסף יש תוכנית הנוער אשר נוסעת למשלחת לדרום פאלם ביץ' מדי שנה.

## קישורים חיצוניים
* 
* מוסף מיוחד על "שותפות ביחד" בעיתון "הארץ"
* שותפות תל אביב לוס אנג'לס באתר הסוכנות היהודית

## הערות שוליים

קטגוריה:הסוכנות היהודית
קטגוריה:זוכי פרס ירושלים לאחדות ישראל
קטגוריה:מפעלי הסוכנות היהודית
אננקה

**אננקה** (באנגלית: **Ananke**, ביוונית: **Ανάγκη**) הוא ירח של כוכב הלכת צדק.
הוא התגלה על ידי סת' ברנס ניקולסון במצפה הר וילסון ב-1951. בתחילה נקרא הירח "Jupiter XII", כלומר הירח ה-12 של צדק, ולעיתים "אדרסטיאה" (Adrastea) ומאז 1975 קרוי על שמה של אננקה, אימם של אדרסטאה ויופיטר. 

אננקה נתן את שמו לקבוצת הירחים בה הוא נמצא, קבוצה של ירחים שמסלול ההקפה שלהם סביב צדק הוא בין 19.3 ל-22.7 מיליון קילומטר ונטייה של כ-150°.

רדיוס מסלולו של אננקה סביב צדק הוא 21,280,000 ק"מ והוא מקיף את צדק כל 610.45 יממות.

אננקה בעל נפח של 11,500 קמ"ק ושטח פנים של 2,500 קמ"ר.

אננקה בעל קוטר ממוצע של 28 ק"מ ובעל מסה של  ק"ג.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:ירחי צדק
קארל גרינג

**קארל גרינג** (בגרמנית: **Carl Theodor Göring (Goering)**; 28 באפריל 1841, ברוהיים – 2 באפריל 1879, אייזנאך) היה שחמטאי גרמני. בשיאו היה במקום ה-12 בעולם.

בשנת 1870 הגיע גרינג למקום השלישי בתחרות הראשונה של הקונגרס האוסטרי שהתקיימה בגראץ (ניצח: יוהאן ברגר). בשנת 1871 הגיע למקום הרביעי בתחרות קרפלד (הקונגרס התשיעי של מערב גרמניה, ניצח: לואיס פאולסן ), הגיע שלישי בתחרות לייפציג (הקונגרס הראשון של מרכז גרמניה, ניצח: אדולף אנדרסן), ניצח בתחרות ויסבאדן, הגיע למקום הרביעי בתחרות באד אמס (ניצח: שמואל מיזס ).  
 
בשנת 1872 הגיע גרינג למקום השלישי בתחרות אלטונה (הקונגרס השלישי של צפון גרמניה, ניצח: אדולף אנדרסן, הגיע שני בתחרות לייפציג 1876 (הקונגרס השני של מרכז גרמניה, ניצח: אדולף אנדרסן, הגיע חמישי בתחרות לייפציג 1877 (ניצח: לואיס פאולסן), הגיע חמישי בתחרות קלן 1877 (ניצח: יוהנס צוקרטורט) http://xoomer.alice.it/cserica/scacchi/storiascacchi/tornei/pagine/itorneifino1880.htm.

על שמו נקראת הסתעפות בפתיחה הסקוטית, גמביט גרינג. 1. ה4 ה5 2. פו3 פג6 3. ד4 ה:ד4 4. ג3
 
גרינג היה פרופסור ופילוסוף. הוא התאבד בשנת 1879.

## קישורים חיצוניים

* על גמביט גרינג
* מידע כללי

קטגוריה:שחמטאים גרמנים
קטגוריה:מתאבדים: ספורטאים
קטגוריה:גרמנים שנולדו ב-1841
קטגוריה:גרמנים שנפטרו ב-1879
מטען בתפזורת

[שמאל|ממוזער|250px|מטען תפזורת של [עפרת ברזל]]
[250px|ממוזער|שמאל|טעינת מטען של שבבי ברזל על [אוניית צובר בנמל ברסט]]
**מטען בתפזורת** (באנגלית: **Bulk cargo**) הוא מטען סחורות, אשר נשלחות באמצעי תחבורה, בכמויות גדולות וכשהן לא ארוזות. המטען נפרק, או נשפך, אל תוך אמצעי התחבורה, באמצעות כף מחפר, או צינור, כשהוא במצב נוזלי או מוצק. בין אמצעי התחבורה המשנעים מטענים בתפזורת נמצאים: אוניות צובר, קרונות רכבת, או משאיות. סחורות בתפזורת מסווגות לסחורות יבשות או נוזליות.

נושאת התפזורת הגדולה בעולם היא אוניית הצובר Berge Stahl, לה הדחק של 364,768 טון. נמל התפזורת העמוס בעולם הוא נמל ניו אורלינס.
## מטענים
### מטען יבש בתפזורת
* פחם
* גרעינים (חיטה, תירס, שעורה, אורז, שבולת שועל, שיפון, דורה, סויה, וכדומה)
* עפרת ברזל (וכן מטילי ברזל, שבבי ברזל, וכדומה)
* בוקסיט
* שבבי עץ
* צמנט
* כימיקלים (דשנים, פתיתי פלסטיק, אבקת שרף, וכדומה)
* מוצרי מזון יבשים (לחיות משק או לבני אדם: כופתאות אלפלפה, כופתאות הדרים, בוטנים, סוכר גולמי או מעובד, עמילן, וכדומה)
* תוצרי כרייה (חול, חצץ, עפרת נחושת, מלח, וכדומה)

### מטען תפזורת נוזלי
* נפט
* גז טבעי במצב נוזלי
* בנזין
* כימיקלים
* מוצרי מזון נוזליים (שמן צמחי, מיצים, וכדומה)

## ראו גם
*אוניית צובר
* משא
* הבורסה הבלטית

## קישורים חיצוניים

קטגוריה:הובלה ימית
בני גולסון

**בני גולסון** (באנגלית: **Benny Golson**; 25 בינואר 1929 – 21 בספטמבר 2024) היה סקסופוניסט טנור ומלחין ג'אז אמריקאי, אשר ניגן בעיקר בסגנונות הבי בופ וההארד בופ.

## ביוגרפיה
בתקופת התיכון שלו בפילדלפיה, גולסון ניגן עם מוזיקאים צעירים ומבטיחים כגון ג'ון קולטריין, רד גרלנד, פילי ג'ו ג'ונס ורבים אחרים. אחרי שסיים את אוניברסיטת הווארד החל לנגן בלהקת רית'ם אנד בלוז תחת הובלתו של בול מוס ג'קסון. בלהקה פגש גולסון את טאד דמרון אשר היה הפסנתרן באותו ההרכב, ולימים נהיה להשפעה חשובה על כתיבתו של גולסון.

בשנות החמישים ניגן גולסון בהרכבים של ליונל המפטון ודיזי גילספי. בנוסף לכך היה גולסון מופיע עם עוד כמה הרכבים, דוגמת ההרכב של ג'וני הודג'ז.

כאשר עבד עם להקתו של האמפטון ב-1956 בהארלם גילה על מותו של החצוצרן קליפורד בראון, איתו יצא לו לעבוד תקופה קצרה, וכן הספיק להתחבר איתו. גולסון אז הלחין כמחווה את "אני זוכר את קליפורד", אשר נהיה לסטנדרט.

גולסון הלחין עוד מספר קטעים שנהיו סטנדרטים. אחת התקופות הפוריות בחייו הייתה התקופה שבה היה חבר בהרכב שליחי הג'אז, עבורו היה המנהל המוזיקלי באלבום "Moanin'". בין המפורסמים שבקטעיו ניתן למנות את "Along Came Betty", "Whisper Not" ועוד.

בין השנים 1959–1962 גולסון הוביל הרכב בשם ג'אזטט יחד עם החצוצרן ארט פארמר. לאחר מכן עבר לכתיבת מוזיקה עבור טלוויזיה ועבור קולנוע. בשנת 1983 הקים מחדש את ההרכב וחזר לנגן ולהופיע.

בשנות התשעים ובשנות האלפיים זכה גולסון במספר פרסים, וחזר לתודעה הציבורית. גולסון אף הופיע בסרט טרמינל בתפקיד עצמו.

רוב הצלחתו של גולסון הייתה כמלחין, הקטעים שלו היו מהקטעים המנוגנים ביותר בסצנת ההארד בופ, אך גם כנגן הצליח מאוד, ונחשב לאחד מהטנורים הגדולים בתקופת ההארד בופ.

נפטר ב-21 בספטמבר 2024.

## אזכור בתרבות
בסרט טרמינל משנת 2004, ויקטור נבורסקי (טום הנקס) מגיע לשדה התעופה קנדי בניו יורק כשמטרתו לא ידועה. לקראת סוף הסרט, מתברר כי מטרתו הייתה להשלים את אוסף חתימות נגני הג'אז של אביו שהלך לעולמו ולא הצליח להגיע לכל 57 הנגנים הנערצים עליו, כשלמעשה חסרה לו חתימה אחרונה של הסקסופוניסט בני גולסון. עם יציאתו מנמל התעופה בסיום הסרט, נבורסקי נכנס לבית המלון עם תמונתו של גולסון ומוצא אותו במהלך חזרות אחרונות למופע. הוא מחתים אותו – ובכך משלים את האוסף – וחוזר למונית.

## קישורים חיצוניים

* 

* ראיון של ברק וייס עם גולסון 

קטגוריה:בוגרי אוניברסיטת הווארד
קטגוריה:סקסופוניסטים אמריקאים
קטגוריה:נגני בי בופ
קטגוריה:שליחי הג'אז
קטגוריה:אמריקאים שנולדו ב-1929
קטגוריה:אמריקאים שנפטרו ב-2024
הנדימקס

250px|ממוזער|שמאל|אוניית צובר בגודל '''הנדימקס'''
**הנדימקס** (אנגלית: **Handymax**), או **סופרמקס** (אנגלית: **Supermax**) היא קטגוריית גודל לאוניות צובר. אוניית הנדימקס אופיינית היא במעמס של 35,000 עד 60,000 טון.

מידותיה של אוניית הנדימקס אופיינית הן 150–200 מטר אורך, אף שחלק ממסופי המטען בעולם מטילים הגבלות אורך בקטגוריית גודל זו. כך למשל ביפן, אורכן של האוניות הוא פחות מ-190 מטר. אוניות הנדימקס מודרניות הן במעמס של 52,000-58,000 טון, ובהן חמישה תאי מטען וארבעה עגורנים בעלי יכולת הרמה של 30 טון.

קטגוריה:ערכים שבהם תבנית בריטניקה אינה מתאימה
קטגוריה:מידות של כלי שיט
מיומנה

**מיומנה** היא להקה ישראלית רב-תחומית המשלבת תיאטרון מחול, תנועה, קול ומשחק, שמרכזה היה ב"בית מיומנה" ביפו העתיקה (כיום, נכון ל 2026, נמצא בית הלהקה בהרצליה, בקניון ארנה). השם מיומנה נגזר מן המילה "מיומנות". בקבוצה כחמישים אמנים ממדינות שונות, ובהם רקדנים, זמרים, שחקנים, אקרובטים ועוד.

## היסטוריה
250px|ממוזער|בית מיומנה הישן ביפו העתיקה, 2009
בשנת 1996, אילון נופר ובועז ברמן יצרו את המופע הראשון של מיומנה. ברמן ונופר אספו מכל רחבי העולם קבוצה קטנה של אמנים, כל אחד מרקע שונה ועם מגוון כישרונות. הקבוצה עודדה התפתחות והעמקת הכישרון האישי של כל אחד מהם בתחומו, ובמקביל אפשרה לימוד מיומנויות נוספות - ומכאן שמה של הלהקה – מיומנה. ב-2004 העלתה הלהקה מופע לילדים הנקרא "אדרבה".

בשנת  2014 היו במיומנה חברים ממעל לעשרים לאומים שונים.  קבוצת מיומנה הרבתה להופיע ממחוץ לישראל,  במקביל להופעות ב"בית מיומנה", שהיה ממוקם בנמל יפו העתיקה.

## אלמנטים מרכזיים
בתחילת דרכה, הלהקה חקרה את הצלילים המיוצרים על ידי חפצים דוממים ומגוונים כגון מכלי אשפה, סנפירים וכדורי משחק על מנת ליצור מקצבים שונים במהלך ההופעה. עם השנים, החלה לחקור בנוסף כלי נגינה שונים מכל העולם, לשלב אותם בהופעותיה השונות וליצור מגוון צלילים חדש.

## שיתופי פעולה
הצוותים השונים של הלהקה, המופיעים לעיתים בו-בזמן במקומות שונים בישראל וברחבי העולם. הלהקה שיתפה פעולה עם הרכבים וזמרים שונים וביניהם דין דין אביב, ריטה, ברי סחרוף, משינה, מתי כספי ואינפקטד מאשרום. עם האחרונים הם יצרו גרסאות חדשות ליצירות ההרכב המשלבות אלמנטים של הלהקה (כדוגמת הטראק "Converting Vegetarians", מתוך אלבום הלהקה באותו שם, טראק שהגרסה המשולבת שלו הושמעה בהופעות העשור, הפריימרה לאלבום Converting Vegetarians 2 ו IM25 של אינפקטד מאשרום).

## היוצרים
אילון נופר מתמחתה בכלי הקשה, מוזיקה אוריינטלית וריקודי בטן, ניגנה בהרכבים שונים וסיירה בעולם כמוזיקאית ורקדנית.

בועז ברמן, למד באקדמיה למוסיקה ולמחול בירושלים ולמד בניו יורק נגינה על כלי הקשה אפרו-קובנים. כנגן כלי הקשה, מנהל מוזיקלי, מוזיקאי ומעבד מקצועי, הוא ליווה והקליט עם אמנים ישראליים ובינלאומיים מובילים רבים.

בשנת 1996 אילון ובועז ברמן הגו את הרעיון של יצירת מופע ביחד.

למיומנה מספר מופעים: "מיומנה" - המופע הראשון והקלאסי, "אדרבא" – מופע לילדים, "בחונטוס" שיתוף פעולה מוזיקלי-תאטרלי ייחודי עם דייוויד ברוזה, "BE" - ורסיה מיוחדת לתיאטרון אוף ברודוויי בניו יורק, "זרמים" – מופע חוץ מיוחד לפסטיבל האורות בירושלים, "רקונטו" – הסיפור מאחורי קבוצת מיומנה, מופע מיוחד לספרד, "מומנטיטו" – פנטסיה מוזיקלית לילדים, "מומנטום" בה נחקרו הגבולות בין האמן והטכנולוגיה ו-GAME ON - מופע משותף עם הבלט הישראלי בהשראת פולחן האביב של סטרווינסקי ובכוריאוגרפיה של עידו תדמור.
## קישורים חיצוניים
 
* 

* עדי קליין, קפה עם אילון נופר, מייסדת מיומנה, 6 באפריל 2011
* 
* בית מיומנה באתר אבני מורשת

## הערות שוליים

קטגוריה:להקות מחול ישראליות
קטגוריה:מחול מודרני
קטגוריה:תל אביב-יפו: מוזיקה
קטגוריה:יפו: תרבות
רשיד א-סולח

**רשיד א-סולח** (בערבית: **رشيد الصلح**; 1926 – 27 ביוני 2014) היה ראש ממשלת לבנון בשנים 1974–1975 וב-1992.

א-סולח נולד למשפחה סונית ידועה ונבחר לראשונה לפרלמנט הלבנוני בשנת 1960.

בשנת 1974 מונה א-סולח על ידי נשיא לבנון סולימאן פרנג'יה לתפקיד ראש הממשלה. מכהונתו זו הוא התפטר כעבור כשישה חודשים, בעקבות פרוץ מלחמת אזרחים בלבנון.

בשנת 1992 מונה א-סולח בשנית לתפקיד ראש הממשלה, בעקבות התפטרותו של עומר כראמי מהתפקיד. הנשיא אליאס הראווי ביקש למנותו לתפקיד עד לקיום בחירות כלליות, הראשונות שהיו עתידות להיערך בלבנון לאחר תום מלחמת האזרחים בשנת 1990. כהונתו בתפקיד נמשכה כחמישה חודשים.

בשנת 1996 פרש א-סולח מהחיים הציבוריים.

קטגוריה:ראשי ממשלת לבנון
קטגוריה:ביירות: אישים
קטגוריה:לבנונים שנולדו ב-1926
קטגוריה:לבנונים שנפטרו ב-2014
טרה סטרונג

**טרה סטרונג** (באנגלית: **Tara Strong**; נולדה ב-12 בפברואר 1973) היא שחקנית ומדבבת יהודייה-קנדית. אחת המדבבות הפעילות ביותר בטלוויזיה ובמשחקי וידאו בצפון אמריקה.

## ביוגרפיה
נולדה בשם **טרה צ'ארנדוף** (**Tara Charendoff**) בטורונטו, אונטריו, קנדה לסיד ולוסי צ'רנדרוף, הורים יהודים שהוריהם היגרו מרוסיה. הוריה ניהלו חנות ממתקים בשם "הקוסם", ואביה עבד גם כרוקח.

כשהייתה בת 4, היא ניגשה לאודישן בבית ספר למשחק ומשם דרכה הייתה סלולה לדיבוב. היא עבדה בתיאטרון היידיש, ושיננה את השורות שלה באופן פונטי מאחר שאינה דוברת יידיש.

כשהייתה בת 20, עברה צ'ארנדוף להתגורר בלוס אנג'לס.

## פילמוגרפיה

## חיים אישיים
צ'ארנדוף הייתה שותפה לחדר של השחקנית נב קמפבל. שתיהן נבחנו לאותו תפקיד של האחות האמצעית ג'וליה בסדרה "שולחן לחמישה" וקמפבל זכתה בו. סטרונג הופיעה לפרק אחד בסדרה כאשר גילמה את לורנה.
בשנת 1999 החלה לצאת עם שחקן העבר האמריקאי קרייג סטרונג  ובמאי 2000 הם התחתנו. **טרה צ'ארנדוף** שינתה את שמה ל**טרה סטרונג**. ב-2002 נולד בנם סמי וב-2004 נולד בנם איידן. המשפחה התגוררה בלוס אנג'לס. ב-2019 נפרדו וב-2022 התגרשו.
סטרונג היא טבעונית.

## קישורים חיצוניים

* 

## הערות שוליים

קטגוריה:שחקניות קולנוע וטלוויזיה קנדיות
קטגוריה:שחקניות תיאטרון קנדיות
קטגוריה:מדבבות קנדיות
קטגוריה:שחקניות ילדות קנדיות
קטגוריה:טבעוניות קנדיות
קטגוריה:פעילים ציונים בקנדה
קטגוריה:מהגרות מקנדה לארצות הברית
קטגוריה:קנדיות שנולדו ב-1973
קבוצת ארמיות מרכז

**קבוצת ארמיות מרכז** (בגרמנית: **Heeresgruppe Mitte**) היה שמן של שתי קבוצות ארמיות בוורמאכט, שלחמו בחזית המזרחית במלחמת העולם השנייה.

## היסטוריה
### הקמה ראשונה
הקבוצה הראשונה שנקראה כך נוסדה ב-22 ביוני 1941 בעת מבצע ברברוסה. יעדה של קבוצת הארמיות במבצע היה לכבוש את מוסקבה. הודות להתנגדות סובייטית עיקשת הגרמנים הפסידו בקרב על מוסקבה ולא כבשו את העיר.

במהלך 1942 קבוצת ארמיות מרכז נלחמה כנגד קבוצות פרטיזנים בעורף הצבא הגרמני (בתחילת 1943 מוערך מספרם בכ-250,000). פרטיזנים אלו הורכבו מחיילים שניצלו מהכיתור הגדול של הכוחות הסובייטים ב-1941, מתאים שאומנו מבעוד מועד מלפני המלחמה ומאנשי המפלגה הקומוניסטית שנמלטו מידי הגסטאפו. הסטאבקה פיקד עליהם באופן ישיר והם היוו מטרד וחיבלו בקווי התקשורת והאספקה של הורמאכט. קבוצת הארמיות פעלה במספר מבצעים מיוחדים שבהם נהרגו אלפי פרטיזנים מידי הגרמנים.

ב-1943 השתתפה קבוצת ארמיות מרכז בקרב קורסק ונלחמה בהצלחה כנגד כוחות הצבא האדום בשנים 1943–1944 אך במבצע בגרטיון שתפס את הפיקוד הגרמני בהפתעה, חרץ יתרון מספרי סובייטי עצום (2.5 מיליוני חיילים סובייטים אל מול חצי מיליון חיילים גרמנים) את גורלה של קבוצת ארמיות מרכז. 350,000 חייליה נשבו במהלך המבצע וקבוצת הארמיות עצמה הושמדה.

במהלך ינואר 1945 לחמה קבוצת הארמיות בפיקוד לותר רנדוליץ בקרבות הקשים בפרוסיה המזרחית.

### הקמה שנייה
ב-25 בינואר 1945 שונה שמה של קבוצת ארמיות מרכז לקבוצת ארמיות צפון לאחר כיתורה על ידי הסובייטים בקניגסברג ואילו קבוצת ארמיות A קיבלה את הכינוי קבוצת ארמיות מרכז כשעליה מפקד הגנרל הגרמני פרדיננד שרנר. בשלב זה של הלחימה היה היתרון המספרי הסובייטי עצום (יחס של 9 חיילים סובייטים לחייל גרמני אחד). קבוצת הארמיות נלחמה בסלובקיה, פולין, במבצע מוראביה–אוסטרבה, במהלך הקרב על ברלין והקרב על פראג. בפראג נכנעו שארית כוחות קבוצת ארמיות מרכז לסובייטים ב-11 במאי. במאי 1945 שרנר נטש את הפיקוד על קבוצת הארמיות וב-18 במאי נעצר על ידי האמריקנים.

## מפקדים
* פדור פון בוק (22 ביוני 1941 - 20 בדצמבר 1941)
* גינטר פון קלוגה (19 בדצמבר 1941 - 12 באוקטובר 1943)
* ארנסט בוש (12 באוקטובר 1943 - 28 ביוני 1944)
* ולטר מודל (28 ביוני 1944 - 16 באוגוסט 1944)
* גאורג-הנס ריינהרדט (16 באוגוסט 1944 - 17 בינואר 1945)
* פרדיננד שרנר (17 בינואר 1945 - 11 במאי 1945)

## קישורים חיצוניים
* קבוצת ארמיות מרכז, באתר lexikon-der-wehrmacht 

## הערות שוליים

קטגוריה:זירת מזרח אירופה במלחמת העולם השנייה
מרכז
קטגוריה:יחידות גרמניות בקרב קורסק
מסקל

**מסקל** או מזקל (בספרדית: **Mezcal** מנאוואטל **Mexcalli** "ליקר") הוא משקה אלכוהולי מקסיקני המיוצר מצמח האגבה. משמעות השם בנאוואטל היא ״אגווה מבושל בתנור״. מסקל הוא למעשה כל משקה אלכוהולי מבוסס אגבה שאינו טקילה. את המסקל ניתן להפיק ממינים שונים של צמח האגבה המספקים טעמים וניחוחות שונים למשקה. המסקל הנמכר ביותר במקסיקו הוא הגוסאנו רוחו.

## ייצור
שמאל|ממוזער|150px|תנור במזקקה עמוס בליבות אגבה
מסקל מיוצר מצמח האגבה אשר מכונה במקסיקו מאגיי (maguey). במחוז טקילה המקומיים מכנים את הצמח מסקל. לאחר הבשלת הצמח, תהליך העשוי להימשך בין 7 ל-15 שנים תלוי במין האגבה, הוא נקצר על ידי חקלאי אגבה, מאגיירוס (magueyeros). העלים נקצצים באמצעות סכין ארוכה, המכונה קואה דה חימה (coa de jima), כך שנשארות רק ליבות הצמח המכונות פינייס (piñas - אננס) בשל הדמיון הוויזואלי לאננס. ליבות האגבה הן חומר הגלם של המזקל, הן מבושלות, מרוסקות ולאחר מכן עוברות תהליך התססה ויישון.

### בישול
באופן מסורתי הליבות נאפות בבורות אבן גדולים בצורת חרוט (בקוטר של 3–4 מטר). כמטר מעוקב של גזעי עץ אלון מונחים בתחתית ועליהם אבנים בקוטר 15 ס"מ, העץ נשרף והופך את האבנים ללוהטות. לאחר מכן הליבות נערמות בגובה מטר מעל האדמה ומכוסות בעלי בננה, סיבים מתהליכים קודמים או עלי אגבה, מעל בשטיחים מסיבי דקל ולבסוף אדמה. הליבות מבושלות במשך 3 עד 5 ימים. תהליך זה הופך את העמילנים לסוכרים ומאפשר לליבות לספוג ניחוחות מהאדמה והעשן העוטפים את האבנים.

לאחר הבישול הליבות מונחות לשבוע, לאחר מכן הן מונחות בתוך טבעת אבן בקוטר 4 מטר כאשר גלגל אבן המחובר לעמוד במרכז נמשך על ידי סוס או חמור ומועך את הליבות.

יצרנים מודרניים מבשלים את הליבות באדי קיטור בתוך תנורי פלדת אל-חלד ענקיים ומועכים אותם באמצעות ציוד מכני.

### התססה
העיסה מועברת למכלי עץ בנפח 1000–2000 ליטר ו-5%-10% מים מוספים לתערובת. הממשלה המקסיקנית דורשת שהתערובת תכיל לפחות 80% אגבה. בשלב זה מוספים קני סוכר וסוכר תירס. במזקקות קטנות התערובת מושארת להתססה טבעית באוויר הפתוח 4–30 ימים על ידי מיקרובים הנמצאים באוויר. יצרנים תעשייתיים מוסיפים מאיצים כימיקלים כמו שתנן או אמוניום סולפט.

### זיקוק ויישון
לאחר שלב ההתססה העיסה מזוקקת פעמיים. מהזיקוק הראשון מתקבל אלכוהול ברמה נמוכה. לאחר הזיקוק הראשון המכל מנוקה מהסיבים והאלכוהול שהתקבל מוחזר לזיקוק נוסף. בשלב זה המסקל מבוקבק או מועבר ליישון.

המסקל מתיישן מהר ביחס לכהילים אחרים. הוא מיושן בחביות עץ למשך חודשיים עד 7 שנים. ככל שהוא מיושן יותר כך צבעו כהה יותר וטעמו עז יותר.

דרגות יישון:
* חובן (Joven - צעיר) או בלאנקו (Blanco - לבן) - מסקל שקוף, מיושן פחות מחודשיים.
* רפוסדו (Reposado - נח) - התיישן בין חודשיים לשנה.
* אנייחו (Añejo - מיושן) - התיישן לפחות שנה בחביות עץ לא גדולות יותר מ-350 ליטר.

### הגשה
את המסקל שותים בדרך כלל נקי אם כי ניתן למצוא אותו בקוקטיילים או בשילוב עם משקאות אחרים. המסקל מוגש בליווי פרוסות תפוז, לימון, ליים ואבקת צ'ילי.

## התולעת
ישנם עצמים שמקובל להכניס לבקבוקי מסקל. ביניהם תולעים, עקרבים ופסלי זכוכית קטנים. הידועה מכולם היא "התולעת" – לרווה של עש צ'יניקיל (Chinicuil) או גוסאנו רוחו (Gusano Rojo).

## קישורים חיצוניים

* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:משקאות אלכוהוליים
קטגוריה:המטבח המקסיקני
מאקה-מאקה (כוכב לכת ננסי)

**136472 מאקֶה-מאקֶה** (שם מלא: **136472 מאקה-מאקה**; באנגלית: **136472 Makemake**; סמל: 16px|🝼) הוא כוכב לכת ננסי השלישי בגודלו במערכת השמש והוא מוגדר כגוף טרנס-נפטוני באזור חגורת קויפר. שטח פניו של מאקה-מאקה כ־40% משטח פני פלוטו, מרחקו הממוצע מהשמש כ-46.8 יחידות אסטרונומיות ובהירות נראיתו הנראית 16.7. הוא נקרא על שמו של האל מאקה-מאקה - בורא העולם על פי המיתולוגיה של ילידי אי הפסחא, משום שהכוכב התגלה בסמוך לחג הפסחא.

למאקה-מאקה יש ירח אחד שהתגלה בתצפיות של טלסקופ החלל האבל באפריל 2015, שתוצאותיהן הוכרזו שנה לאחר מכן באפריל 2016. קוטר הירח נאמד בכ-160 ק"מ. מדידות מדויקות יותר של הירח יאפשרו למדוד בצורה מדויקת את הצפיפות של מאקה-מאקה.

## היסטוריה
מאקה-מאקה התגלה ב־31 במרץ 2005 על ידי מייקל בראון, צ'אד טרוחיו ודייוויד רבינוביץ. עם גילויו הוא קיבל את הסימון **2005 FY<sub>9</sub>**, בשלב מאוחר יותר קיבל את המספר האסטרונומי **136472**, וב־11 ביוני 2008 הוא קיבל את שמו הנוכחי בהחלטת איגוד האסטרונומיה הבינלאומי ונכנס לרשימת המועמדים לקבלת סיווג של ככוכב לכת ננסי (פלוטואיד).

בחודש יולי 2008 הוחלט לבסוף שהוא אכן עומד בקריטריונים והוא קיבל מעמד של כוכב לכת ננסי.

## קישורים חיצוניים

* 
* 

## הערות שוליים

קטגוריה:כוכבי לכת ננסיים
קטגוריה:פלוטואידים
סוד הגן הנעלם (סרט, 1993)

**סוד הגן הנעלם** הוא סרט קולנוע המבוסס על ספר הילדים סוד הגן הנעלם של פרנסס הודג'סון ברנט. הסרט יצא ב-20 בינואר 1994 בבריטניה וב-11 במרץ 1994 בישראל. סרט נוסף על אודות הספר יצא בחודש אפריל בשנת 2020 (ראו סוד הגן הנעלם סרט משנת 2020).

## עלילה

מרי לנוקס מתייתמת מהוריה ועוברת מביתה בהודו לבית דודהּ באנגליה. מרי, מפונקת אך מוזנחת על ידי הוריה, משתעממת בביתה החדש. היא מוצאת את המפתח ואת הדלת לגן של דודתה שנפטרה 10 שנים קודם ובעזרתו של דיקון, אחיה של עוזרת הבית מרתה, מטפחת את הגינה המוזנחת ומחזירה אותה לחיים.

אל בן דודה של מרי, קולין, תמיד התייחסו כאל יצור חולה ושברירי. בסביבתו לבשו כולם מסכות רפואיות על מנת למנוע העברת מחלות. ההגזמה הזאת גרמה להתפתחותו של קולין לילד תובעני, מפונק וחסר ישע. למרות הניסיונות של מנהלת הבית למנוע זאת, מרי מגלה את קולין ומנסה לתקשר איתו למרות אישיותו המפונקת. משום שמרי הייתה גם היא ילדה מפונקת, גישתה, שהייתה שונה מאוד מגישתם של שאר עובדי הבית, השפיעה הרבה יותר על קולין. בזכותה של מרי, קולין יוצא מחדרו ונחשף לאוויר שבחוץ. לאט לאט הוא לומד ללכת ומרי, דיקון וקולין מבלים הרבה זמן בגן הסודי. קולין משתוקק לכך שאביו יראה אותו במצבו הנוכחי והשלישייה מבצעת "קסם".

אביו מקצר את מסעו וחוזר לביתו. תחושת בטן שולחת אותו לגן של אשתו ושם לתדהמתו הוא פוגש את בנו, הולך על שתי רגליו.

## הבדלים בין הסרט והספר
* בספר הוריה של מרי מתים ממחלה ואילו בסרט הם נהרגים ברעידת אדמה.
* בספר מרי חיוורת ואילו בסרט הופעתה בריאה יותר.
* בספר, אימו של קולין היא אחותו של אביה של מרי ואילו בסרט הייתה אחותה התאומה של אמה של מרי.
* בספר מרי מוצאת את המפתח לגן הנעלם באדמה ליד הגן ואילו בסרט המפתח נמצא זמן מה קודם לכן, בחדרה של דודתה שנפטרה, וכשמרי מוצאת את הדלת לגן הנעלם היא נזכרת במפתח.
* בספר מרי מוצאת את דלת הגן כשהרוח נושבת על הצמחים שכיסו את הדלת ומגלה אותה, ואילו בסרט ציפור מראה למרי היכן נמצאת הדלת.
* בסרט גברת מדלוק קשוחה בהרבה מדמותה בספר.
* בסרט מרומז קשר רומנטי בין מרי ודיקון ושל קולין כלפי מרי, שלא קיים בספר כלל.
* בספר דיקון הוא ג'ינג'י ובסרט יש לו שיער חום כהה.
* בספר אימו של קולין ישבה על עץ כשענף נשבר וכתוצאה מכך היא נופלת ומתה. בסרט היא נופלת מנדנדה.
* בספר, קולין הוא זה שדומה לאימו, ואילו בסרט, מרי היא זו שדומה לה.

## נעלי קולנוע
בספר "נעלי קולנוע" מאת נואל סטריטפילד מתוארת ילדה בשם ג'יין המשחקת בגרסה הקולנועית לספר **סוד הגן הנעלם** בתפקיד מרי.

## קישורים חיצוניים

קטגוריה:נכות באמנות
קטגוריה:סרטי 1993
קטגוריה:סרטי האחים וורנר
קטגוריה:סרטי ילדים
קטגוריה:סרטים מבוססי ספרים
ג'ואן מאנגליה, המלכה הרעיה של סקוטלנד

**ג'ואן מאנגליה** (באנגלית: **Joan of England**; 22 ביולי 1210 – 4 במרץ 1238) הייתה בתו הבכורה (במסגרת נישואים) של ג'ון, מלך אנגליה ואיזבלה מאנגולם.

ג'ואן יועדה להינשא ליו העשירי מלוסינן, לאחר שנישואיו לאיזבלה מאנגולם בוטלו (בשל נישואיה לג'ון). ג'ואן הובאה לחצרו וגדלה בה, אולם לאחר מותו של ג'ון, החליטה איזבלה מאנגלום, אמהּ של ג'ואן להינשא לו בעצמה, וג'ואן שבה לאנגליה. עם שובה החליט הנרי השלישי, מלך אנגליה, אחיה, להשיאה לאלכסנדר השני, מלך סקוטלנד, וטקס הנישואים נערך ב-21 ביוני 1221 בקתדרלת יורק. אלכסנדר היה באותה עת בן 23, וג'ואן בת 11. ג'ואן נפטרה בהוורינג-אטה-בוור בשנת 1238 ולא נולדו לבני הזוג ילדים. ג'ואן נקברה במנזר טאראנט קרופורד שבדורסט. המנזר נהרס במהלך הרפורמציה, ולא נותר ממנו (או מקברה של ג'ואן) שריד.

## קישורים חיצוניים

* 

קטגוריה:מלכות רעיות סקוטיות
קטגוריה:בית פלנטג'נט
קטגוריה:בית דאנקלד
קטגוריה:מלכות רעיות מהמאה ה-13
קטגוריה:ילידי 1210
קטגוריה:נפטרים ב-1238
המוזיאון המלכותי של סקוטלנד

**המוזיאון המלכותי של סקוטלנד** (אנגלית: **Royal Museum**) נמצא בעיר העתיקה של אדינבורו ומקיף מגוון של נושאים היסטוריים, מדעיים ואמנותיים. המוזיאון החל את דרכו במאה ה-19. ב-2007 מוזגו המוזיאון המלכותי של סקוטלנד והמוזיאון של סקוטלנד, שהוקם לידו בשנות ה-90 של המאה ה-20, למוזיאון אחד שנקרא המוזיאון הלאומי של סקוטלנד.

## תערוכות ואוספים
המוזיאון מכיל חפצים מרחבי העולם, והוא מקיף נושאים רבים כגון גאולוגיה, ארכאולוגיה, ידיעת הטבע, מדע, טכנולוגיה ואומנות. אחת התערוכות החשובות ביותר בו היא התערוכה על הכבשה דולי, השיבוט המוצלח הראשון של יונק. בין התערוכות הנוספות ניתן למנות את מצרים העתיקה, את אחת החליפות הראוותניות במיוחד של אלטון ג'ון, שלד לוויתן, גולגולת של טריצרטופס, ואת שעון המילניום. האגף שבו מוצג שלד הלוויתן סגור זמנית לרגל שיפוצים, וייפתח שוב ב-2011.

## תערוכות זמניות
נכון ל-2008, יש במוזיאון תערוכה זמנית על פיקאסו, שנקראת "Fired With Passion". עד תחילת 2008 הייתה תערוכה על אומנות וכתב מהמזרח הרחוק, שהוצגה מ-2006.

## היסטוריה ואדריכלות
בניית המוזיאון, שנערכה בשלבים, החלה בשנת 1861. חלק מאגפי המוזיאון נפתחו טרם החלה בנייתם של אגפים אחרים. הבניין המקורי הושלם בשנת 1888 ותוכנן על ידי פרנסי פוק, מהמהנדסים המלכותיים. הקירות החיצוניים של הבניין נבנו בסגנון הרנסאנס, בניגוד לאולם הכניסה מוצף-האור, שנבנה בהשראת ארמון הבדולח.

רוב אוספיו של המוזיאון הגיעו מהמוזיאון של אוניברסיטת אדינבורו. גשר חיבר בין מבנה המוזיאון לבניין הישן של האוניברסיטה וכך תלמידי האוניברסיטה יכלו לעבור בחופשיות במוזיאון. אולם, אוצרי המוזיאון מצאו מוצגים שסודרו מחדש ואף נעלמו, והתברר שתלמידים מהאוניברסיטה גנבו כיבוד שנקנה על ידי המוזיאון לצורך קבלת פנים לאורחים נכבדים. לכן נחסם הגשר בקיר לבנים שנותר עד היום.

המוזיאון הורחב מספר פעמים מאז פתיחתו. בשנת 1998 נפתח המוזיאון של סקוטלנד, במבנה צמוד למבנה של המוזיאון המלכותי. בשנת 2007 אוחדו המוזיאונים והפכו למוזיאון הלאומי של סקוטלנד.

## קישורים חיצוניים
* 
* אתר המוזיאון המלכותי של סקוטלנד

סקוטלנד, המוזיאון המלכותי של
מלכותי של סקוטלנד, המוזיאון ה-
קטגוריה:הממלכה המאוחדת: מוזיאונים לאמנות
קטגוריה:סקוטלנד: מבנים רשומים דרגה A
ארמנגארד דה בומון

**ארמנגארד דה בומון** (באנגלית: **Ermengarde de Beaumont**) הייתה המלכה הרעיה של מלך סקוטלנד ויליאם הראשון.

ארמנגארד נולדה בשנת 1170 לערך לרישאר הראשון, ויסקון דה בומון ולקנסטנס פיצרוי.

ארמנגארד נישאה לוויליאם הראשון, מלך סקוטלנד ב-5 בספטמבר 1186 בארמון וודסטוק, כחלק מתנאי הסכם השלום שנחתם בין ממלכת אנגליה וממלכת סקוטלנד בשנת 1175 (הסכם פאלייס), ונולדו להם ארבעה ילדים:
* מרגרט מסקוטלנד, רוזנת קנט (1193–1259), שנשאה ליוברט דה בורג, רוזן קנט.
* איזבלה מסקוטלנד (1195–1253), שנשאה לרוג'ר ביגוד, רוזן נורפוק.
* אלכסנדר, לימים אלכסנדר השני, מלך סקוטלנד (1198–1249). 
* מרג'ורי מסקוטלנד (1200–1244), שנשאה לגילברט מרשל, רוזן פמברוק.

ארמנגארד נפטרה ב-12 בפברואר 1233 או 1234 ונקברה במנזר באלמרינו שבפייף.

## קישורים חיצוניים
* קורות חיים

קטגוריה:מלכות רעיות סקוטיות
קטגוריה:בית דאנקלד
קטגוריה:מלכות רעיות מהמאה ה-13
קטגוריה:מלכות רעיות מהמאה ה-12
קטגוריה:ילידי 1170
קטגוריה:נפטרים ב-1234
ישראל באולימפיאדת ברצלונה (1992)

[שמאל|ממוזער|250px|[אורן סמדג'ה ויעל ארד עם סגן שר החינוך, ח"כ מיכה גולדמן, 10 באוגוסט 1992]]
משלחת ישראל לאולימפיאדת ברצלונה (1992) כללה 30 ספורטאים שהתחרו ב-10 ענפי ספורט. לראשונה ישראלים זכו במדליות אולימפיות - יעל ארד במדליית כסף ואורן סמדג'ה במדליית ארד.

נושא דגל ישראל בטקס הפתיחה היה השייט אלדד אמיר.

## ראו גם
* ישראל במשחקים האולימפיים
* אולימפיאדת ברצלונה (1992)

## קישורים חיצוניים

קיץ 1992
קטגוריה:אולימפיאדת ברצלונה (1992)
קטגוריה:1992 בישראל: ספורט
ف

האות **פא** (בערבית: **فاء**; ב-פ רפה) היא האות העשרים באלפבית הערבי. לפניה באה האות ע'ין ואחריה האות קאף.

פא מייצגת את העיצור /f/ (כמו פ"א רפה). בסגנון הכתיבה המגרבי פא נכתבת עם נקודה מתחתיה ולא מעליה, כך: ڢ. אמנם כיום צורה זו אינה רווחת כלל, אך בארצות המגרב, למעט לוב, משתמשים בה עד היום בכתיבת הקוראן. 

מעניין שבמילים שאולות קדומות מופיעה ف מול העיצור הזר P. כך, למשל, מול Palestine יש فلسطين, מול Platon יש افلاطون, מול Pars (שמה הקדום של איראן) יש فارس, מול Singapore יש سنغافورة ועוד. גם השם התנ"כי פּוטיפר נכתב בערבית فوطيفار. ייתכן שיש כאן רמז להגייה כפולה של עיצור זה בערבית: סותם וחוכך, כפי שבעברית ובארמית.

פא המנוקדת בפתחה משמשת כתחילית שמשמעותה "הרי ש...", כך למשל نكتب (נַכְּתֻּבּ) תרגומו "אנחנו כותבים", ו-فنكتب (פַנַכְּתֻּבּ) פירושו "הרי שאנחנו כותבים".

על בסיס האות פא נוצרה האות וא (ﭪ, בעלת שלוש נקודות דיאקריטיות) לייצוג העיצור /v/ (כמו בי"ת רפה) במילים שאולות. בג'אווי, כתב המהווה ואריאנט של האלפבית הערבי, ڤ מייצגת /p/ (כמו פ"א).

בכתיבה, האות מתחברת מצד ימין וגם מצד שמאל, כמו בשאר האותיות למעט אותיות "דוד'ארז".

מקור האות פא הוא ב"פה" הפניקית, ויש לה מקבילות ברוב האלפביתים, אם כי ברובם היא מייצגת /p/, מאחר שזה היה ביטויה המקורי בפיניקית. בערבית, לעומת זאת, התרחש חיכוך של האות, וכך היא הפכה למייצגת /f/.

* אלפבית עברי – פ/ף
* אלפבית לטיני – P,p ו-F,f
* אלפבית יווני – Π,π
* אלפבית קירילי – П,п
* אלפבית סורי – ܦ

## קישורים חיצוניים

קטגוריה:אותיות בערבית
באקו (כדורגל)

**מועדון הכדורגל באקו** (באזרית: **Bakı Futbol Klubu**), הוא מועדון כדורגל אזרי שנוסד בשנת 1997. קבוצת הכדורגל ממוקמת בעיר באקו, בירת אזרבייג'ן. הקבוצה משחקת באצטדיון טופיק בחרמוב.

## תארים
* ליגת העל האזרית:
** אליפויות (2): 2005/06, 2008/09
* הגביע האזרי:
** זכייה (3): 2004/05, 2009/10, 2011/2012

## קישורים חיצוניים

* 

קטגוריה:קבוצות כדורגל אזריות
קטגוריה:קבוצות כדורגל שהוקמו ב-1997
קטגוריה:באקו: ספורט
שמאחי (כדורגל)

**מועדון הכדורגל שמאחי** (באזרית: **Şamaxı Futbol Klubu**, באנגלית: **Shamakhi FK**), הוא אחד ממועדוני הכדורגל הנחשבים ביותר באזרבייג'ן. קבוצת הכדורגל ממוקמת בעיר שמאחי, אזרבייג'ן. לקבוצה שתי אליפויות הליגה הבכירה באזרבייג'ן (בעונות 2007/08 ו-2009/10).

## היסטוריה
המועדון נוסד בשנת 1997 תחת השם **קזאר אוניברסיטטי**, ושיחק לראשונה בליגה הבכירה ב-1999 וסיים במקום ה-11, ב-2001 במקום השביעי, ובסיום עונת 2003/2004 הגיע לעונת שיא וסיים במקום השלישי בליגה. בקיץ 2004, הועברו כל הזכויות של מועדון אוניברסיטת קזאר למועדון הכדורגל המקצועי החדש שנקרא **אינטר באקו**, והקבוצה השתתפה בעונה ה-13 של ליגת העל של אזרבייג'ן תחת השם אינטר באקו. מאוחר יותר ב-2004, בוצעו שינויים מבניים מסוימים בהנהלת המועדון, והשם אינטר באקו שונה ל-Inter Professional Club, כאשר היא סיימה את עונת 2004/2005 במקום השביעי. ההתקדמות של אינטר במעלה הדירוג נמשכה בעונה ה-14 של ליגת העל של אזרבייג'ן כאשר אינטר סיימה במקום הרביעי.

המועדון סיים שוב במקום הרביעי ב-2006/2007, ועונה לאחר מכן ב-2007/2008, לקחה את האליפות הראשונה באזרבייג'ן. לאחר עונת האליפות שלה, אינטר העפילה להופעה הראשונה אי פעם בליגת האלופות של אופ"א. בעונת 2008/2009 השתתפה הקבוצה לראשונה במוקדמות ליגת האלופות. בסיבוב המוקדמות הראשון ניצחה הקבוצה את רבוטניצ'קי קומטל סקופיה ממקדוניה. בסיבוב המוקדמות השני הפסידה הקבוצה לפרטיזן בלגרד מסרביה והודחה מהטורניר.

בעונת 2009/2010 אינטר באקו שמרה על תואר הפרמיירליג של אזרבייג'ן, והבטיחה אותו בפעם השנייה בתולדות המועדון. בעונת 2009/2010 הופיעה הקבוצה בפעם הראשונה במוקדמות הליגה האירופית. בסיבוב המוקדמות הראשון הפסידה הקבוצה לספרטק טרנבה מסלובקיה והודחה מהטורניר. בעונת 2010/2011 שבה הקבוצה להשתתף במוקדמות ליגת האלופות. בסיבוב המוקדמות הראשון הפסידה לקבוצת לך פוזנן מפולין והודחה מהטורניר.

בעונת 2012/2013 חזרה אינטר באקו למוקדמות הליגה האירופית. בסיבוב המוקדמות הראשון ניצחה את נרבה טרנס מאסטוניה. בסיבוב המוקדמות השני הפסידה לקבוצת אסטרס טריפוליס מיוון והודחה מהטורניר. בליגה סיימה הקבוצה במקום השני.

המועדון פתח את עונת 2013/2014 עם רצף של שלושה הפסדים, וקבע שיא של תחילת העונה הגרועה ביותר בתולדותיו. עם זאת, הקבוצה הצליחה לזכות במקום השני בליגה בסוף העונה בפעם השנייה ברציפות.

ב-28 באוקטובר 2017 המועדון שינה את שמו ל**מועדון הכדורגל קשלה**. משחק הבכורה שלה תחת השם החדש, הסתיים בהפסד 2-0 לקאפאז. בעונת 2017/2018 הצליחה הקבוצה לזכות בגביע הכדורגל האזרי. בעונת 2020/2021 זכתה הקבוצה בפעם השנייה בהיסטוריה בגביע האזרי, 3 עונות אחרי שזכתה בפעם הראשונה.

ב-6 באפריל 2022 שינה המועדון את שמו בפעם הרביעית מאז נוסד, לשם **מועדון הכדורגל שמאחי** ואף העתיק את משחקי הבית שלו לעיר שמאחי.

## תארים והישגים
**[[ליגת העל האזרית]]:**

* **אליפויות (2):** **2007/2008, 2009/2010**
* סגנית אלופה (3): 2008/2009, 2013/2014, 2014/2015

**[[הגביע האזרי]]:**

* **זכייה (2): 2017/2018, 2020/2021**
* סגנית מחזיקת הגביע (4): 2004/2005, 2007/2008, 2008/2009, 2010/2011

**[[גביע חבר המדינות]]:**

* **זכייה (1): 2011**

## קישורים חיצוניים

* 

קטגוריה:קבוצות כדורגל אזריות
קטגוריה:קבוצות כדורגל שהוקמו ב-1997
אירווין קוטלר

שמאל|ממוזער|250px|פרופ' ארווין קוטלר נושא את "הרצאת ז'בוטינסקי" במכון ז'בוטינסקי בתל אביב
**אירווין קוטלר** (באנגלית: **Irwin Cotler**; נולד ב-8 במאי 1940) הוא משפטן ופרופסור יהודי-קנדי, שכיהן כשר המשפטים של קנדה בין השנים 2003–2006 וחבר הפרלמנט הקנדי בשנים 1999–2015, מטעם המפלגה הליברלית. עמית מחקר במרכז הירושלמי לענייני ציבור ומדינה.

## ביוגרפיה
קוטלר נולד במונטריאול שבקוויבק למשפחה יהודית. למד משפטים באוניברסיטת מקגיל וקיבל תואר שני במשפט מבית הספר למשפטים של אוניברסיטת ייל. הוא כיהן כפרופסור למשפטים באוניברסיטת מקגיל משנת 1973 עד היבחרו לבית הנבחרים הקנדי בשנת 1999. כמו כן, קוטלר עמד בראש הקונגרס היהודי הקנדי והוא חבר בוועד המנהל של ארגון UN Watch.

קוטלר נחשב למומחה בתחומי המשפט הבין-לאומי וזכויות האדם. בין היתר, ייצג קוטלר את נתן שרנסקי, בעת שהיה כלוא בברית המועצות.

לתפקיד שר המשפטים מונה קוטלר על ידי ראש ממשלת קנדה, פול מרטין. בשנת 2004 המליץ קוטלר על מינויה של השופטת היהודייה רוזלי אבלה לכהונה בבית המשפט העליון של קנדה, כך שבשנת 2006 שלושה מבין תשעת שופטי בית המשפט העליון של קנדה היו יהודים. קוטלר ידוע בדעותיו הנחרצות נגד גזענות ופשעי מלחמה, ואף יזם הצעה להעמיד לדין את נשיא איראן, מחמוד אחמדינז'אד, בגין הסתה לרצח עם.

### ישראל
קוטלר נחשב לידיד מובהק של ישראל ופעל רבות בזירה הציבורית, התקשורתית והדיפלומטית, לסייע לישראל כנגד הניסיון לבצע לה דה-לגיטימציה וכנגד פעולות דיפלומטיות שניסו לפגוע בה. עומד בראש הוועדה האקדמית המייעצת של המכון לחקר אנטישמיות גלובלית ומדיניות, יחד עם פרופסור אלן דרשוביץ. ארווין קוטלר משמש גם כיושב ראש "מרכז ראול ולנברג לזכויות אדם".

בשנים 2020–2023 שימש כשליח מיוחד למאבק באנטישמיות מטעם קנדה.

קוטלר, לשעבר שר המשפטים הקנדי, מתנגד לרפורמה המשפטית במערכת המשפט בישראל, והגדיר אותה כ"מסוכנת". הוא הצביע על הבדלים מהותיים בינה לבין השיטה הקנדית, בניגוד להשוואה שביצע נתניהו ביניהן.

בשנת 2023 נבחר על ידי הנשיא יצחק הרצוג לקבלת עיטור נשיא מדינת ישראל.

בשנת 2024 סוכל ניסיון התנקשות איראני בו על ידי הרשויות בקנדה.

### חיים אישיים
קוטלר נשוי לאריאלה לבית נזר, ילידת ירושלים ומורה במקור, ששימשה בין השנים 1967–1979 כמזכירת סיעת גח"ל ובהמשך הליכוד, תחת מנחם בגין. נישאו בשנת 1979, ומתגוררים במונטריאול. אריאלה חברה בוועד המנהל של "המכון לחקר אנטישמיות גלובלית ומדיניות" וארגון הלל, ועומדת בראש סניף הלל במונטריאול. ביתה של אריאלה, מיכל, רואה באירווין כאביה. היא הייתה חברת הכנסת מטעם מפלגת תל"ם ברשימת כחול לבן.

## קישורים חיצוניים

* 
*  (ראיון עם קוטלר)

## הערות שוליים

קטגוריה:פוליטיקאים יהודים קנדים
קטגוריה:משפטנים קנדים
קטגוריה:חוקרי משפט יהודים
קטגוריה:סגל אוניברסיטת מקגיל
קטגוריה:שרי המשפטים של קנדה
קטגוריה:פעילי הסברה ישראלית
קטגוריה:חוקרי המשפט הבין-לאומי
קטגוריה:סגל המרכז הירושלמי לענייני חוץ וביטחון
קטגוריה:חברי בית הנבחרים של קנדה
קטגוריה:מעוטרי עיטור נשיא מדינת ישראל
קטגוריה:קנדים שנולדו ב-1940
בורה לסקין

**בורה לסקין** (באנגלית: **Bora Laskin**; 15 באוקטובר 1912 - 26 במרץ 1984) היה משפטן יהודי-קנדי, שכיהן כשופט בית המשפט העליון של קנדה משך 14 שנה, וכנשיאו בין השנים 1973–1984. היהודי הראשון שכיהן בתפקידים אלה בקנדה.

## חייו
לסקין נולד בשנת 1912 למשפחה יהודית בפורט ויליאם שבאונטריו. הוא התקבל ללימודים באוניברסיטת טורונטו והשלים שם תואר במשפטים ותואר שני(MA). בשנת 1937 השלים לימודי תואר שני נוסף במשפטים (LLM) באוניברסיטת הרווארד. עם סיום לימודיו פנה לקריירה אקדמאית. בין השנים 1965-1940 שימש כמרצה למשפטים באוניברסיטת טורונטו.

בשנת 1965 מונה לסקין לשופט בבית המשפט לערעורים באונטריו, ובשנת 1970 מונה על ידי ראש ממשלת קנדה, פייר טרודו, לכהונה כשופט בית המשפט העליון של קנדה, בהיותו היהודי הראשון הממונה לתפקיד זה.

## כהונתו כנשיא בית המשפט העליון
שמאל|ממוזער|160px|בית המשפט העליון בעיר אוטווה 
ב-27 בדצמבר 1973 מונה לסקין על ידי טרודו לנשיא בית המשפט העליון של קנדה, תפקיד בו החזיק עד מותו בשנת 1984. לסקין נודע כליברל בהשקפותיו המשפטיות, התמחה בדיני עבודה ובמשפט חוקתי.

בדרך כלל תמך בסקין בפסיקותיו בעליונות סמכויות הממשל הפדרלי על סמכויות הפרובינציות בקנדה. עם זאת בשנת 1981 פסק כי ראש-הממשלה פייר טרודו יהיה חייב להגיע להסכם עם הפרובינציות אם בכוונת הממשלה לשנות את החוקה. בשנת 1982 בימי כהונתו בתפקיד יזמה הממשלה את חקיקת כתב הזכויות והחירויות הקנדי שחיזק את זכויות האדם במדינה ואפשר לבתי המשפט לפסול חוקים של הפרלמנט שנוגדים את החוקה.

## ראו גם
*כתב הזכויות והחירויות הקנדי
*יהדות קנדה

## קישורים חיצוניים
* בורה לסקין באתר בית המשפט העליון הקנדי
* 

קטגוריה:יהודים קנדים
קטגוריה:שופטים יהודים קנדים
קטגוריה:סגל אוניברסיטת טורונטו
קטגוריה:נשיאי בתי משפט עליונים
קטגוריה:קנדים שנולדו ב-1912
קטגוריה:קנדים שנפטרו ב-1984
קטגוריה:בוגרי בית הספר למשפטים באוניברסיטת הרווארד